प्रियंका ने उसकी कही हुई बात मुझे हिन्दी में बतलायी - बच्ची कह रही है,गुड़हल का फूल यहाँ नहीं चढ़ाना है। सुन कर मुझे हैरत हुई। हमारे पास सिर्फ गुड़हल का ही फूल था चढ़ाने के लिए, और हम शिवलिंग के इतने पास खड़े हुए चाह कर भी गुड़हल नहीं चढ़ा सकते थे। छोटी सी वह बच्ची मुझे रोक -टोक लगाने वाली दादी अम्मा लग रही थी। उसे देखते हुए मैंने प्रियंका से कहा- इससे पूछो जऱा - हम गुड़हल यहाँ क्यों नहीं चढ़ा सकते? पूछने पर लड़की ने कहा- यह शिव का फूल नहीं है, यह गणपति का फूल है, मंदिर में गणपति की भी मूर्ति है, वहाँ जाकर चढ़ाओ।